b'\n_START_ARTICLE_\nDebelost\n_START_SECTION_\nU\xc4\x8dinki na zdravje\n_START_PARAGRAPH_\nPrekomerno telesno maso povezujejo z razli\xc4\x8dnimi boleznimi, predvsem z boleznimi srca in o\xc5\xbeilja, sladkorno boleznijo tipa 2, obstruktivno apnejo med spanjem, nekaterimi vrstami raka, osteoartritisom  in astmo. Posledi\xc4\x8dno je bilo ugotovljeno, da debelost skraj\xc5\xa1uje \xc5\xbeivljenjsko dobo.\n_START_SECTION_\nSmrtnost\n_START_PARAGRAPH_\nDebelost je eden od vodilnih prepre\xc4\x8dljivih vzrokov smrti po vsem svetu. Obse\xc5\xbene ameri\xc5\xa1ke in evropske \xc5\xa1tudije so pokazale, da je tveganje umrljivosti najni\xc5\xbeje pri ITM 20\xe2\x80\x9325 kg/m\xc2\xb2 pri nekadilcih in pri 24\xe2\x80\x9327 kg/m\xc2\xb2 pri ljudeh, ki trenutno kadijo, tveganje pa se pove\xc4\x8duje s spremembami v obe smeri. ITM nad 32 kg/m\xc2\xb2 so povezali pri \xc5\xbeenskah s podvojeno umrljivostjo med 16-letnim obdobjem. Za ZDA ocenjujejo, da je debelost vzrok za 111.909 do 365.000 smrti na leto, medtem ko v Evropi odve\xc4\x8dni te\xc5\xbei pripisujejo 1 milijon (7,7\xc2\xa0%) smrti. V povpre\xc4\x8dju debelost zmanj\xc5\xa1uje pri\xc4\x8dakovano \xc5\xbeivljenjsko dobo za \xc5\xa1est do sedem\xc2\xa0let, ITM med 30 in 35\xc2\xa0kg/m\xc2\xb2 zmanj\xc5\xa1uje pri\xc4\x8dakovano \xc5\xbeivljenjsko dobo za dve do \xc5\xa1tiri leta, huda debelost (ITM>40\xc2\xa0kg/m2), pa pri\xc4\x8dakovano \xc5\xbeivljenjsko dobo zmanj\xc5\xa1uje za deset let.\n_START_SECTION_\nParadoks pre\xc5\xbeivetja\n_START_PARAGRAPH_\n\xc4\x8ceprav so negativne zdravstvene posledice debelosti v splo\xc5\xa1ni populaciji dobro podprte z dostopnimi dokazi, zdravstveni rezultati v nekaterih podskupinah ka\xc5\xbeejo, da se stanje s pove\xc4\x8danim ITM izbolj\xc5\xa1a (fenomen, znan kot \xc2\xbbparadoks pre\xc5\xbeivetja zaradi debelosti\xc2\xab). Paradoks so prvi\xc4\x8d opisali leta 1999 pri prete\xc5\xbekih in debelih pacientih na hemodializi in so ga kasneje ugotovili tudi pri osebah z odpovedjo srca in periferno arterijsko okluzivno boleznijo (PAOB)._NEWLINE_Bolniki z odpovedjo srca z ITM med 30,0 in 34,9 so imeli ni\xc5\xbejo smrtnost kot osebe z normalno telesno te\xc5\xbeo. To se pripisuje dejstvu, da ljudje, ko se jim stanje slab\xc5\xa1a, pogosto izgubljajo te\xc5\xbeo. Podobne rezultate so dobili tudi pri drugih vrstah bolezni srca. Ljudje z debelostjo razreda I in obolelim srcem nimajo ve\xc4\x8d dodatnih te\xc5\xbeav s srcem kot ljudje z normalno te\xc5\xbeo in obolelim srcem. Pri ljudeh z vi\xc5\xa1jimi nivoji debelosti pa se tveganje za nadaljnje kardiovaskularne pripetljaje pove\xc4\x8da. Tudi pri premostitvenih operacijah na srcu debelih in prekomerno te\xc5\xbekih bolnikov ni opaziti pove\xc4\x8dane umrljivosti. Ena od raziskav je ugotovila, da je razlog za ugodnej\xc5\xa1e pre\xc5\xbeivetje mogo\xc4\x8de bolj agresivno zdravljenje, ki so ga debeli ljudi dele\xc5\xbeni ob bolezni srca. Druga raziskava je ugotovila, da od debelosti ni koristi, \xc4\x8de se pri bolnikih z obolenjem perifernih arterij upo\xc5\xa1teva kroni\xc4\x8dna obstruktivna plju\xc4\x8dna bolezen (KOPB).\n_START_SECTION_\nSede\xc4\x8di na\xc4\x8din \xc5\xbeivljenja\n_START_PARAGRAPH_\nSede\xc4\x8di na\xc4\x8din \xc5\xbeivljenja igra pomembno vlogo pri debelosti. Po vsem svetu je pri\xc5\xa1lo do velikega premika v smeri fizi\xc4\x8dno manj zahtevnih del. Posledi\xc4\x8dno trenutno vsaj 30\xc2\xa0% svetovnega prebivalstva telesno ni zadosti aktivno. To je predvsem posledica pove\xc4\x8dane uporabe mehaniziranih prometnih sredstev in vse ve\xc4\x8dja raz\xc5\xa1irjenost za delo var\xc4\x8dnih tehnologij doma. Pri otrocih se zdi, da do zni\xc5\xbeanja stopnje telesne aktivnosti prihaja zaradi zmanj\xc5\xa1anega obsega hoje in telesne vzgoje. Svetovni trendi, kar se aktivno pre\xc5\xbeivetega prostega \xc4\x8dasa in telesne dejavnosti ti\xc4\x8de, so manj jasni. Svetovna zdravstvena organizacija poudarja, da se ljudje po vsem svetu vse manj aktivno rekreirajo, \xc5\xa1tudija s Finske pa je ugotovila pove\xc4\x8danje; \xc5\xa1tudija iz Zdru\xc5\xbeenih dr\xc5\xbeav Amerike pa je ugotovila, da se obseg telesnih dejavnosti med prostim \xc4\x8dasom ni bistveno spremenil._NEWLINE_Tako pri otrocih kot pri odraslih obstaja povezava med \xc4\x8dasom gledanja televizije in tveganjem za debelost.  Pregledna raziskava je pri 63 od 73 \xc5\xa1tudij (86\xc2\xa0%) na\xc5\xa1la pove\xc4\x8dano stopnjo debelosti pri otrocih s pove\xc4\x8dano izpostavljenostjo medijem, pri tem se je raven debelosti sorazmerno pove\xc4\x8dala v odvisnosti od \xc4\x8dasa, ki so ga otroci pre\xc5\xbeiveli pred televizijo.\n_START_SECTION_\nGenetika\n_START_PARAGRAPH_\nKot veliko drugih obolenj je tudi debelost posledica medsebojnega vpliva genetskih in okoljskih dejavnikov. Polimorfizmi v razli\xc4\x8dnih genih, ki nadzorujejo apetit in metabolizem, povzro\xc4\x8dijo nagnjenost k debelosti, ko je v hrani na voljo dovolj energije. \xc5\xbde leta 2006 so v \xc4\x8dlove\xc5\xa1kem genomu odkrili ve\xc4\x8d kot 41 obmo\xc4\x8dij, ki so v ustreznem okolju povezana z razvojem debelosti. Za ljudi z dvema kopijama gena FTO (gena, ki je povezan z ma\xc5\xa1\xc4\x8dobno maso in debelostjo) so ugotovili, da v povpre\xc4\x8dju tehtajo 3\xe2\x80\x934 kg ve\xc4\x8d od ljudi brez tveganega alela in da imajo 1,67-krat ve\xc4\x8dje tveganje za debelost. Dele\xc5\xbe debelosti, ki ga je pripisati genetskim dejavnikom, glede na populacijo pregledanih variira med 6 in 85\xc2\xa0%._NEWLINE_Debelost je glavna zna\xc4\x8dilnost ve\xc4\x8d sindromov, kot so Prader-Willi, Bardet-Biedl, Cohenov sindrom in MOMO. Izraz \xc2\xbbnesindromska debelost\xc2\xab\xc2\xa0se v\xc4\x8dasih uporablja v primerih, kjer so ti pogoji izklju\xc4\x8deni. 7\xc2\xa0% ljudi z zgodnjim nastopom hude debelosti (debelost, do katere pride pred 10. letom in kjer je indeks telesne mase ve\xc4\x8d kot tri standardne odklone nad normalo) ima enoto\xc4\x8dkovno mutacijo DNK._NEWLINE_\xc5\xa0tudije, ki so se usmerile na dedne vzorce in ne na specifi\xc4\x8dne gene, so ugotovile, da je med otroci, katerih oba star\xc5\xa1a sta bila debela, debelih 80\xc2\xa0%, v nasprotju z manj kot 10\xc2\xa0% debelih otrok s star\xc5\xa1i normalne te\xc5\xbee._NEWLINE_Hipoteza o var\xc4\x8dnem genu predpostavlja, da so ljudje zaradi pomanjkanja hrane med evolucijo nagnjeni k debelosti. Njihova sposobnost izkoristiti redka obdobja obilja in energijo shraniti v obliki ma\xc5\xa1\xc4\x8dobe bi lahko bila koristna v obdobjih, ko hrana ni vedno enako obilna, tako da so posamezniki z ve\xc4\x8djo zalogo ma\xc5\xa1\xc4\x8dobe bolj verjetno pre\xc5\xbeiveli \xc4\x8dase lakote. Ta te\xc5\xbenja shranjevanja ma\xc5\xa1\xc4\x8dob pa bi v dru\xc5\xbebah s stabilno oskrbo s hrano bila znak neprilagojenosti. Teorija je bila dele\xc5\xbena razli\xc4\x8dnih kritik, obstajajo tudi druge teorije na evolucijski osnovi, kot so hipoteza drse\xc4\x8dega gena in hipoteza var\xc4\x8dnega fenotipa.\n_START_SECTION_\nDruge bolezni\n_START_PARAGRAPH_\nNekatere telesne in du\xc5\xa1evne bolezni ter farmacevtske snovi, ki se uporabljajo za zdravljenje, lahko nagnjenost k debelosti pove\xc4\x8dajo. Med boleznimi, ki pove\xc4\x8dujejo tveganje za debelost, je nekaj redkih genetskih sindromov, kot tudi nekatere prirojene ali pridobljene bolezni: hipotiroidizem, Cushingov sindrom, insuficienca rastnega hormona in motnje prehranjevanja: kompulzivna motnja hranjenja in sindrom no\xc4\x8dnega prehranjevanja. Vendar pa debelost ne velja za psihiatri\xc4\x8dno motnjo in zato v DSM-IVR ni navedena kot du\xc5\xa1evna bolezen. Nagnjenost k prekomerni telesni te\xc5\xbei in debelosti je pri bolnikih s psihiatri\xc4\x8dnimi motnjami vi\xc5\xa1ja kot pri osebah brez njih._NEWLINE_Nekatera zdravila lahko povzro\xc4\x8dijo pove\xc4\x8danje te\xc5\xbee ali spremembe v telesni sestavi. To so med drugim insulin, sulfonilse\xc4\x8dnine, tiazolidindioni, atipi\xc4\x8dni antipsihotiki, antidepresivi, glukokortikoidi, dolo\xc4\x8deni antikonvulzivi (fenitoin in valproat), pizotifen ter nekatere oblike hormonske kontracepcije.\n_START_SECTION_\nDru\xc5\xbebeni dejavniki\n_START_PARAGRAPH_\n\xc4\x8ceprav so za razumevanje debelosti genetski vplivi pomembni, z njimi ni mogo\xc4\x8de pojasniti trenutnega dramati\xc4\x8dna nara\xc5\xa1\xc4\x8danja debelosti v posameznih dr\xc5\xbeavah ali po svetu. \xc4\x8ceprav velja kot dokazano, da prese\xc5\xbeek zau\xc5\xbeite energije na individualni osnovi vodi k debelosti, se o vzrokih za premike v teh dveh dejavnikih na nivoju dru\xc5\xbebe veliko razpravlja. Obstajajo \xc5\xa1tevilne teorije, vendar pa je najverjetnej\xc5\xa1i vzrok kombinacija razli\xc4\x8dnih dejavnikov._NEWLINE_Korelacija med dru\xc5\xbebenim razredom in ITM se po svetu razlikuje. Pregledna \xc5\xa1tudija leta 1989 je pokazala, da je za \xc5\xbeenske v visokem dru\xc5\xbebenem razredu v razvitih dr\xc5\xbeavah debelost manj verjetna. Pri mo\xc5\xa1kih iz razli\xc4\x8dnih dru\xc5\xbebenih razredov ni bilo opaziti velikih razlik. V dr\xc5\xbeavah v razvoju so imele \xc5\xbeenske, mo\xc5\xa1ki in otroci iz visokih dru\xc5\xbebenih razredov vi\xc5\xa1je stopnje debelosti. Posodobitev tega pregleda iz leta 2007 je ugotovila enake, a \xc5\xa1ibkej\xc5\xa1e povezave. Po mnenju avtorjev je zmanj\xc5\xa1ana korelacija posledica vplivov globalizacije. V razvitih dr\xc5\xbeavah sta stopnja debelosti odraslih in odstotek najstni\xc5\xa1kih otrok s prekomerno telesno te\xc5\xbeo povezana z ekonomsko neenakostjo. Podobno razmerje je videti med ameri\xc5\xa1kimi zveznimi dr\xc5\xbeavami: vse ve\xc4\x8d odraslih, tudi v vi\xc5\xa1jih dru\xc5\xbebenih razredih v bolj neenakopravnih dr\xc5\xbeavah, je debelih._NEWLINE_Za povezavo med ITM in dru\xc5\xbebenim statusom obstaja veliko razlag. Mnenje je, da si premo\xc5\xbeni v razvitih dr\xc5\xbeavah lahko privo\xc5\xa1\xc4\x8dijo hranljivej\xc5\xa1o hrano, da so pod ve\xc4\x8djim pritiskom okolja, da ostanejo vitki, in da imajo ve\xc4\x8d mo\xc5\xbenosti ter tudi ve\xc4\x8dja pri\xc4\x8dakovanja za telesno pripravljenost. Za nerazvite dr\xc5\xbeave menijo, da so med dejavniki, ki vplivajo na opazovane vzorce, mo\xc5\xbenost privo\xc5\xa1\xc4\x8diti si hrano, visoka poraba energije zaradi fizi\xc4\x8dnega dela in pa kulturne vrednote, ki spodbujajo ve\xc4\x8djo telesno velikost. Odnos do telesne mase, ki ga imajo ljudje med svojim \xc5\xbeivljenjem, lahko prav tako igra vlogo pri pojavu debelosti. Ugotovljena je korelacija v spremembah ITM v \xc4\x8dasu med prijatelji, brati in sestrami ter zakonci. Ka\xc5\xbee, da stres in ob\xc4\x8dutek nizkega socialnega statusa pove\xc4\x8data nagnjenost k debelosti._NEWLINE_Kajenje ima pomemben vpliv na posameznikovo te\xc5\xbeo. Ljudje, ki nehajo kaditi, se v roku desetih let zredijo povpre\xc4\x8dno za 4,4 kg (mo\xc5\xa1ki) oziroma 5,0 kg (\xc5\xbeenske). Vendar pa so spremembe v pogostnosti kajenja za zdaj imele le malo vpliva na splo\xc5\xa1no raven debelosti._NEWLINE_V Zdru\xc5\xbeenih dr\xc5\xbeavah Amerike je \xc5\xa1tevilo otrok, ki jih prizadeta oseba ima, povezano z njeno nagnjenostjo k debelosti. Pri \xc5\xbeenskah se tveganje pove\xc4\x8da za 7\xc2\xa0%, pri mo\xc5\xa1kih pa za 4\xc2\xa0% na otroka. To je mogo\xc4\x8de delno pojasniti z dejstvom, da vzdr\xc5\xbeevanje otrok in skrb zanje zmanj\xc5\xa1uje telesno aktivnost star\xc5\xa1ev na Zahodu._NEWLINE_V dr\xc5\xbeavah v razvoju urbanizacija igra vlogo pri vse bolj pogosti debelosti. Na Kitajskem je stopnja debelosti pod 5\xc2\xa0%, vendar v nekaterih mestih presega 20\xc2\xa0%. Podhranjenost v zgodnjem \xc5\xbeivljenju verjetno igra pomembno vlogo pri nara\xc5\xa1\xc4\x8danju debelosti v teh okoljih. Endokrine spremembe, do katerih pride v \xc4\x8dasih podhranjenosti, lahko spodbujajo skladi\xc5\xa1\xc4\x8denje ma\xc5\xa1\xc4\x8dobe med obdobji, ko je na voljo ve\xc4\x8d energije v obliki hrane._NEWLINE_Skladno s kognitivnimi epidemiolo\xc5\xa1kimi podatki \xc5\xa1tevilne \xc5\xa1tudije potrjujejo, da je debelost povezana s kognitivnimi funkcijami. Ali debelost povzro\xc4\x8da kognitivne primanjkljaje ali obratno, za zdaj ni jasno.\n_START_SECTION_\nKu\xc5\xbeni dejavniki\n_START_PARAGRAPH_\nRaziskave o vplivu patogenov na presnovo so \xc5\xa1e vedno v povojih. Za \xc4\x8drevesno mikrofloro je dokazano, da je pri suhih in debelih ljudeh razli\xc4\x8dna. Obstajajo znaki, da lahko \xc4\x8drevesna flora pri debelih in suhih osebah vpliva na presnovne mo\xc5\xbenosti. Ka\xc5\xbee, da ta o\xc4\x8ditna sprememba v zmo\xc5\xbenostih presnove omogo\xc4\x8da ve\xc4\x8djo zmogljivost za izkori\xc5\xa1\xc4\x8danje energije in tako prispeva k debelosti. Ali so te razlike neposredni vzrok za debelost ali pa njena posledica, je \xc5\xa1e odprto vpra\xc5\xa1anje._NEWLINE_Pri ljudeh in pri ve\xc4\x8d \xc5\xbeivalskih vrstah so ugotovili zvezo med virusi in debelostjo. Kolik\xc5\xa1en je prispevek teh zvez k nara\xc5\xa1\xc4\x8danju debelosti, je treba \xc5\xa1e raziskati.\n_START_SECTION_\nPatofiziologija\n_START_PARAGRAPH_\nObstaja veliko patofiziolo\xc5\xa1kih mehanizmov, ki vplivajo na razvoj in obstoj debelosti. To podro\xc4\x8dje raziskav je bilo skoraj nedotaknjeno do odkritja leptina leta 1994. Za\xc4\x8den\xc5\xa1i s tem odkritjem je uspelo raziskovalcem razjasniti \xc5\xa1tevilne druge hormonske mehanizme, ki sodelujejo pri uravnavanju apetita in u\xc5\xbeivanja hrane, v vzorcih za nastanek in obstoj ma\xc5\xa1\xc4\x8dobnega tkiva in v razvoju odpornosti na inzulin. Po odkritju leptina so bili raziskani mnogi drugi posredniki kot so grelin, inzulin, oreksin, Pyy 3-36, holecistokinin in adiponektin. Adipokini so mediatorji, ki jih ustvarja ma\xc5\xa1\xc4\x8dobno tkivo; njihovo delovanje naj bi vplivalo na mnoge bolezni, ki so povezane z debelostjo._NEWLINE_Za leptin in grelin menijo, da se v svojem vplivu na apetit dopolnjujeta; grelin, ki ga sintetizira \xc5\xbeelodec, naj bi kratkoro\xc4\x8dno moduliral nadzor nad tekom (t. j. da je oseba la\xc4\x8dna, ko je \xc5\xbeelodec prazen, in da neha jesti, ko se \xc5\xbeelodec raztegne). Leptin se proizvaja v ma\xc5\xa1\xc4\x8dobnem tkivu, signalizira telesu njegove ma\xc5\xa1\xc4\x8dobne zaloge in posreduje pri nadzoru nad dolgoro\xc4\x8dnim apetitom (oseba je ve\xc4\x8d, kadar so ma\xc5\xa1\xc4\x8dobne zaloge nizke in manj, ko so visoke). \xc4\x8ceprav je dajanje leptina v majhni podskupini debelih posameznikov u\xc4\x8dinkovito, se za ve\xc4\x8dino debelih oseb, glede na to, da imajo visoko raven leptina, meni, da so na leptin odporne, kar naj bi bil eden od vzrokov za neu\xc4\x8dinkovitost terapije z leptini pri zaviranju apetita pri njih._NEWLINE_\xc4\x8ceprav se leptin in grelin tvorita na periferiji, nadzorujeta apetit s svojim vplivom na osrednje \xc5\xbeiv\xc4\x8devje. Konkretno delujeta skupaj z drugimi hormoni za tek na hipotalamus, to je obmo\xc4\x8dje v mo\xc5\xbeganih, ki je klju\xc4\x8dno pri regulaciji vnosa hrane in porabe energije. V hipotalamusu obstaja ve\xc4\x8d krogotokov, ki prispevajo k njegovi vlogi glede apetita, pot za melanokortin je med njimi \xc5\xa1e najbolj raziskana. Krog se za\xc4\x8dne v arkuatnem jedru, to je obmo\xc4\x8dju hipotalamusa, in ki ima izhode v lateralni hipotalamus (LH) in ventromedialni hipotalamus (VMH),, ki sta centra za hranjenje in za sitost._NEWLINE_Arkuatno jedro vsebuje dve razli\xc4\x8dni skupini nevronov. Prva skupina izra\xc5\xbea tako nevropeptid Y (NPY) kot aguti-povezan peptid (AgRP) in ima stimulativne vhode v LH ter inhibitorne vhode v VMH. Druga skupina izra\xc5\xbea pro-opiomelanokortin (POMC) in CART (\xc2\xbbcocaine- and amphetamine-regulated transcript\xc2\xab) in ima stimulativne vhode v VMH in inhibitorne vhode v LH. Tako nevroni NPY/AgRP spodbujajo hranjenje in krnijo ob\xc4\x8dutek sitosti, nevroni POMC/CART pa po drugi strani spodbujajo sitost in \xc5\xbeeljo po hrani zavirajo. Leptin delno regulira obe skupini nevronov. Skupino NPY/AgRP zavira, obenem pa spodbuja skupino POMC/CART. Zato pomanjkljivosti v signalu leptina, bodisi zaradi pomanjkanja leptina ali zaradi odpornosti nanj, vodijo do prekomernega u\xc5\xbeivanja hrane pri nekaterih genetsko pogojenih ali pridobljenih oblikah debelosti.\n_START_SECTION_\nJavno zdravje\n_START_PARAGRAPH_\nSvetovna zdravstvena organizacija (WHO) napoveduje, da utegne prekomerna telesna te\xc5\xbea oziroma debelost kmalu postati najpomembnej\xc5\xa1i vzrok za slabo zdravje druge in prehiteti druge, bolj tradicionalne zdravstvene probleme, kot sta na primer podhranjenost in nalezljive bolezni. Debelost je zaradi svoje raz\xc5\xa1irjenosti, stro\xc5\xa1kov in u\xc4\x8dinkov na zdravje problem javnega zdravja in politi\xc4\x8dni problem. Delovna skupina za preventivne slu\xc5\xbebe ZDA priporo\xc4\x8da pregled za vse odrasle, nato pa vedenjske posege pri osebah, ki so predebele. Prizadevanja na podro\xc4\x8dju javnega zdravja gredo v smeri razumevanja in odpravljanje okoljskih dejavnikov, ki so odgovorni za vse ve\xc4\x8djo raz\xc5\xa1irjenost debelosti v populaciji. Re\xc5\xa1itve se osredoto\xc4\x8dajo na spremembe v dejavnikih, ki povzro\xc4\x8dajo prekomeren vnos energije prek hrane in ki ovirajo telesno dejavnost. Prizadevanja vklju\xc4\x8dujejo programe zveznega financiranja prehrane v \xc5\xa1olah, omejitve pri neposrednem tr\xc5\xbeenju slabe hrane otrokom ter zmanj\xc5\xa1ano dostopnost sladkanih pija\xc4\x8d v \xc5\xa1olah. Prizadevanja pri razvoju urbanih okolij gredo v smeri pove\xc4\x8dane dostopnost parkov in razvoja poti za pe\xc5\xa1ce._NEWLINE_\xc5\xa0tevilne dr\xc5\xbeave in skupine so objavile poro\xc4\x8dila, ki obravnavajo debelost. V letu 1998 so objavili prve Zvezne smernice ZDA, z naslovom \xc2\xbbKlini\xc4\x8dne smernice za identifikacijo, ocenjevanje ter zdravljenje prekomerne telesne te\xc5\xbee in debelosti pri odraslih: Poro\xc4\x8dilo o dokazih\xc2\xab. V letu 2006 je kanadska mre\xc5\xbea za debelost objavila \xc2\xbbKanadske smernice za klini\xc4\x8dno prakso (CPG), o obravnavanju in prepre\xc4\x8devanju debelosti pri odraslih in otrocih\xc2\xab. Ta celovita, na dokazih temelje\xc4\x8da navodila obravnavajo pristop in prepre\xc4\x8devanje prekomerne telesne te\xc5\xbee in debelosti pri odraslih in otrocih.\n_START_SECTION_\nEvropa\n_START_PARAGRAPH_\nLeta 2004 so britansko Zdru\xc5\xbeenje zdravnikov, Fakulteta za javno zdravje in Kraljevi kolid\xc5\xbe za pediatrijo in zdravje otrok objavili poro\xc4\x8dilo \xc2\xbbProblemi se nabirajo\xc2\xab, ki poudarja problem debelosti v Veliki Britaniji. Istega leta je Odbor za zdravje britanskega parlamenta objavil rezultate dotlej najbolj obse\xc5\xbene ankete o vplivu debelosti na zdravje in dru\xc5\xbebo v Veliki Britaniji ter odgovor nanje v obliki mo\xc5\xbenih pristopov k problemu. Leta 2006 je Dr\xc5\xbeavni in\xc5\xa1titut za zdravje in kliniko (NICE) izdal smernice o diagnosticiranju in zdravljenju debelosti, vklju\xc4\x8dno s politi\xc4\x8dnimi implikacijami za nezdravstvene organizacije, kot so lokalne oblasti. Poro\xc4\x8dilo iz leta 2007, ki ga je izdelal sir Derek Wanless za Kraljevi sklad, opozarja, da lahko debelost finan\xc4\x8dno ohromi socialne slu\xc5\xbebe dr\xc5\xbeave, \xc4\x8de ta ne za\xc4\x8dne ukrepati. WHO je v svoji \xc5\xa1tudiji leta 2015 objavil napoved o znatnem pove\xc4\x8danju debelih v Evropi do leta 2030._NEWLINE_Preverja se celovite pristope, s katerimi naj bi se lotili nara\xc5\xa1\xc4\x8dajo\xc4\x8dih ravni debelosti. Okvirna politi\xc4\x8dna iniciativa proti debelosti vsebuje smernice za ukrepe \xc2\xbbnavzgor\xc2\xab, \xc2\xbbna ravni\xc2\xab\xc2\xa0in \xc2\xbbnavzdol\xc2\xab. Smernice za ukrepe \xc2\xbbnavzgor\xc2\xab\xc2\xa0se ti\xc4\x8dejo potrebnih sprememb v dru\xc5\xbebi, pri smernicah \xc2\xbbna ravni\xc2\xab\xc2\xa0gre za predloge, kako ustrezno spremeniti vedenje ljudi, pri smernicah \xc2\xbbnavzdol\xc2\xab\xc2\xa0pa za predloge, kako zdraviti trenutno ogro\xc5\xbeene ljudi.\n_START_SECTION_\nSlovenija\n_START_PARAGRAPH_\nV Sloveniji je od leta 2005 do 2010 potekalo izvajanje Resolucije o nacionalnem programu prehranske politike ter od leta 2007 do 2012 Strategija Vlade RS na podro\xc4\x8dju spodbujanja telesne (gibalne) dejavnosti za krepitev zdravja. Temeljni cilji so bili zagotavljanje varne hrane vzdol\xc5\xbe celotne \xc5\xbeivilske verige, vzpostavljanje, ohranjanje in krepitev zdravih prehranjevalnih navad ter zagotavljanje zadostne preskrbljenosti prebivalstva s kakovostno in zdravju koristno hrano, pridelano na trajnostni na\xc4\x8din. Poleg tega so bile izdelane smernice zdravega prehranjevanja v vzgojno-izobra\xc5\xbeevalnih ustanovah za otroke in mladostnike v vrtcih, \xc5\xa1olah in domovih, za bolnike v bolni\xc5\xa1nicah ter oskrbovance v domovih za starej\xc5\xa1e ter smernice zdravega prehranjevanja za delavce v delovnih organizacijah. Leta 2011 je bil oblikovan novi Nacionalni program prehranske politike za obdobje od 2012 do 2021._NEWLINE_Glede na sliko desno je problem debelosti v Sloveniji regionalno zelo razli\xc4\x8dno prisoten, prizadet je zlasti vzhodni del Slovenije.\n_START_SECTION_\nUpravljanje\n_START_PARAGRAPH_\nGlavno zdravilo za debelost sta dieta in telovadba. Dietni programi lahko vodijo kratkoro\xc4\x8dno do huj\xc5\xa1anja, vendar pa je ohraniti tako zni\xc5\xbeano telesno te\xc5\xbeo  pogosto te\xc5\xbeko in pogosto zahteva, da telovadba in dieta na osnovi hrane z manj energije postaneta stalni del \xc5\xbeivljenjskega sloga prizadete osebe. Dolgoro\xc4\x8dno je uspe\xc5\xa1nost zni\xc5\xbeanja te\xc5\xbee zaradi sprememb v \xc5\xbeivljenjskem slogu nizka, in sicer zna\xc5\xa1a 2-20\xc2\xa0%. Spremembe v prehrani in v slogu \xc5\xbeivljenja spremembe uspe\xc5\xa1no omejujejo prekomerno telesno te\xc5\xbeo zaradi nose\xc4\x8dnosti in izbolj\xc5\xa1ujejo rezultate tako za mater kot za otroka._NEWLINE_Trenutno je na razpolago in odobreno za dolgotrajno uporabo eno zdravilo, to je orlistat (Xenical). Izguba telesne te\xc5\xbee pa je skromna, povpre\xc4\x8dno zna\xc5\xa1a 2,9 kg za \xc4\x8das 1 do 4 let in o tem, kako ta zdravila vplivajo na dolgoro\xc4\x8dne komplikacije zaradi debelosti, je le malo podatkov. Uporaba tega zdravila je povezana z visoko stopnjo gastrointestinalnih stranskih u\xc4\x8dinkov in obstajajo pomisleki glede njegovih negativnih u\xc4\x8dinkov na ledvice. Dvoje drugih zdravil je na voljo v ZDA, vendar ne v Evropi. Lorcaserin (Belviq) vodi po enem letu do povpre\xc4\x8dno 3,1 kg ve\xc4\x8dje izgube te\xc5\xbee (3\xc2\xa0% telesne mase) kot pri placebu; lahko pa pove\xc4\x8da te\xc5\xbeave s sr\xc4\x8dnimi zaklopkami. Kombinacija fentermina in topiramata (Qsymia) je prav tako nekoliko delno u\xc4\x8dinkovita; Vendar pa je lahko da povezana s te\xc5\xbeavami s srcem._NEWLINE_Najbolj u\xc4\x8dinkovita pri zdravljenju debelosti je bariatri\xc4\x8dna kirurgija. Kirurgija pri hudi debelosti vodi do dolgoro\xc4\x8dne izgube te\xc5\xbee in zmanj\xc5\xa1ane splo\xc5\xa1ne umrljivosti. Ena od \xc5\xa1tudij je v primerjavi s standardnimi ukrepi huj\xc5\xa1anja ugotovila izgubo te\xc5\xbee med 14\xc2\xa0% in 25\xc2\xa0% (odvisno od vrste opravljenega posega) po 10 letih, in zmanj\xc5\xa1anje za 29\xc2\xa0% pri vseh vzrokih umrljivosti. Vendar pa zaradi stro\xc5\xa1kov in tveganja zapletov raziskovalci i\xc5\xa1\xc4\x8dejo druge u\xc4\x8dinkovite in manj invazivne na\xc4\x8dine zdravljenja.\n_START_SECTION_\nEtimologija\n_START_PARAGRAPH_\nLatinski izraz za debelost je obesitas, iz katerega izvira tudi angle\xc5\xa1ka beseda obesity. Koren latinskega imena za debelost  \xc2\xbbobesitas\xc2\xab\xc2\xa0 pomeni \xc2\xbbzavaljen, debelu\xc5\xa1en\xc2\xab. \xc2\xbbEsus\xc2\xab\xc2\xa0je pretekli particip glagola \xc2\xbbedere\xc2\xab\xc2\xa0(jesti), predpona \xc2\xbbob\xc2\xab\xc2\xa0(pre-) nakazuje preobje\xc5\xa1\xc4\x8dnost. Oxfordski slovar angle\xc5\xa1\xc4\x8dine omenja izraz prvi\xc4\x8d leta 1611.\n_START_SECTION_\nZgodovinski trendi\n_START_PARAGRAPH_\nGrki so kot prvi v debelosti videli motnjo zdravja. Hipokrat je zapisal, da \xc2\xbbzajetnost ni le bolezen sama po sebi, temve\xc4\x8d tudi glasnik drugih bolezni\xc2\xab. Indijski kirurg Sushruta (6. stoletje pr. n. \xc5\xa1t.) je debelost povezal s sladkorno boleznijo in sr\xc4\x8dnimi boleznimi. Predlagal je fizi\xc4\x8dno delo kot zdravilo za bolezen in njene stranske u\xc4\x8dinke. Ve\xc4\x8dino svoje zgodovine se je \xc4\x8dlove\xc5\xa1tvo spopadalo s pomanjkanjem hrane. Debelost je tako zgodovinsko gledano pomenila znak bogastva in blaginje. Pogosta je bila med visokimi uradniki v Evropi v srednjem veku in v renesansi kot tudi v starodavnih vzhodnoazijskih civilizacijah._NEWLINE_Z nastopom industrijske revolucije so narodi spoznali, da je njihova voja\xc5\xa1ka in gospodarska mo\xc4\x8d odvisna od telesne velikosti in mo\xc4\x8di njihovih vojakov in delavcev. Dvig povpre\xc4\x8dne telesne mase od ravni, ki jo dandanes \xc5\xa1tejemo za podhranjeno, na raven, ki zdaj predstavlja normalno obmo\xc4\x8dje, je igral pomembno vlogo pri razvoju industrijskih dru\xc5\xbeb. Tako vi\xc5\xa1ina kot te\xc5\xbea sta se v 19. stoletju v razvitem svetu pove\xc4\x8dali. V 20. stoletju, ko je prebivalstvo doseglo genetski potencial za vi\xc5\xa1ino, je te\xc5\xbea za\xc4\x8dela nara\xc5\xa1\xc4\x8dati hitreje kot vi\xc5\xa1ina, kar je vodilo v debelost. Leta 1950 je pove\xc4\x8dano blagostanje v razvitem svetu zmanj\xc5\xa1alo umrljivost otrok, vendar so zaradi pove\xc4\x8dane telesne te\xc5\xbee bolezni srca in bolezni postale pogostej\xc5\xa1e. V tem \xc4\x8dasu so zavarovalnice dognale povezavo med te\xc5\xbeo in pri\xc4\x8dakovano \xc5\xbeivljenjsko dobo in za prekomerno telesno te\xc5\xbeo zvi\xc5\xa1ale premije._NEWLINE_Mnoge kulture so skozi zgodovino debelost jemale kot posledico pomanjkljivega zna\xc4\x8daja. Obesus ali debeluh v gr\xc5\xa1ki komediji je bil po\xc5\xbere\xc5\xa1ne\xc5\xbe in \xc5\xbertev posmeha. Za kr\xc5\xa1\xc4\x8danstvo je hrana predstavljala vrata v greha lenobe in pohote. V sodobni zahodni kulturi se prekomerna te\xc5\xbea pogosto obravnava kot neprivla\xc4\x8dna in debelost je pogosto povezana z vsemogo\xc4\x8dimi negativnimi stereotipi. Ljudje vseh starosti lahko postanejo \xc5\xbertev dru\xc5\xbebene stigmatizacije, tar\xc4\x8da nasilja ali izlo\xc4\x8devanja iz okolja vrstnikov. Debelost je ponovno razlog za diskriminacijo._NEWLINE_Vtis javnosti v zahodni dru\xc5\xbebi glede zdrave telesne te\xc5\xbee se od te\xc5\xbee, ki se \xc5\xa1teje kot idealna, razlikuje - in tako ena kot druga sta se od za\xc4\x8detka 20. stoletja spremenili. Te\xc5\xbea, ki se \xc5\xa1teje kot idealna, se je od 1920 dalje ni\xc5\xbeala. To je razvidno iz dejstva, da je povpre\xc4\x8dna vi\xc5\xa1ina zmagovalk za Miss Amerike pove\xc4\x8dala za 2\xc2\xa0% med 1922 in 1999, njihova povpre\xc4\x8dna te\xc5\xbea pa je v istem obdobju padla za 12\xc2\xa0%. Po drugi strani so se stali\xc5\xa1\xc4\x8da ljudi glede zdrave telesne te\xc5\xbee premaknila v nasprotni smeri. V Veliki Britaniji je bila v letu 2007 te\xc5\xbea, ki jo ljudje imajo za prekomerno, bistveno vi\xc5\xa1ja kot v letu 1999. Te spremembe so verjetno posledica ve\xc4\x8dje pogostnosti zama\xc5\xa1\xc4\x8denosti, zaradi \xc4\x8desar se dodatno telesno zama\xc5\xa1\xc4\x8denost jemlje kot nekaj obi\xc4\x8dajnega._NEWLINE_Debelost je \xc5\xa1e vedno videti kot znak bogastva in blaginje v mnogih delih Afrike. To je postalo \xc5\xa1e posebej obi\xc4\x8dajno po pojavu epidemije HIV.\n_START_SECTION_\nUmetnost\n_START_PARAGRAPH_\nPrve kiparske upodobitve \xc4\x8dlove\xc5\xa1kega telesa pred 20.000-35.000\xc2\xa0leti prikazujejo debele \xc5\xbeenske. Nekateri pripisujejo kipce Venere te\xc5\xbenji poudariti plodnost, medtem ko drugi menijo, da predstavljajo \xc2\xbbdebelost\xc2\xab\xc2\xa0pri ljudeh tistega \xc4\x8dasa. Rejenosti pa tako gr\xc5\xa1ka kot rimska umetnost ne poznata, verjetno v skladu z njunimi ideali o zmernosti. To se je nadaljevalo skozi velik del kr\xc5\xa1\xc4\x8danske evropske zgodovine, saj se je kot debele upodabljalo samo ljudi z nizkim socialno-ekonomskim statusom._NEWLINE_Med renesanso so se zgornji razredi za\xc4\x8deli gizdati z razkazovanjem velikosti, kot je lahko videti v portretih Henrika VIII. in Alessandra del Borra. Rubens (1577-1640) je v svojih slikah redno upodabljal okrogle \xc5\xbeenske. Za te \xc5\xbeenske pa so \xc5\xa1e vedno zna\xc4\x8dilna telesa v obliki \xc2\xbbpe\xc5\xa1\xc4\x8dene ure\xc2\xab, ki velja za znak plodnosti. V 19. stoletju se je mnenje glede debelosti v zahodnem svetu spremenilo. Po stoletjih, ko je debelost bila sinonim za bogastvo in dru\xc5\xbebeni status, je vitkost za\xc4\x8dela postajati za\xc5\xbeeleni standard.\n_START_SECTION_\nGospodarski u\xc4\x8dinek\n_START_PARAGRAPH_\nDebelost ima, poleg vplivov na zdravje, tudi gospodarske u\xc4\x8dinke, kot so zapostavljanje pri zaposlovanju in pove\xc4\x8dani stro\xc5\xa1ki poslovanja. Ti u\xc4\x8dinki se ob\xc4\x8dutijo na vseh ravneh dru\xc5\xbebe, od posameznika prek podjetij do vlad._NEWLINE_Ocena za zdravstvene stro\xc5\xa1ke zaradi debelosti v ZDA v letu 2005 zna\xc5\xa1a 190,2\xc2\xa0milijarde dolarjev, kar predstavlja 20,6\xc2\xa0% vseh izdatkov za zdravstvo, v Kanadi pa zna\xc5\xa1a ocena 2 milijardi kanadskih dolarjev v letu 1997 (to je 2,4\xc2\xa0% celotnih zdravstvenih stro\xc5\xa1kov). Skupni letni neposredni stro\xc5\xa1ki zaradi prekomerne telesne te\xc5\xbee in debelosti so v Avstraliji leta 2005 zna\xc5\xa1ali 21 milijard avstralskih dolarjev. Avstralci s prekomerno telesno te\xc5\xbeo in debelostjo so prejeli tudi 35,6 milijarde USD v obliki vladnih subvencij. Ocena za letne izdatke za dieteti\xc4\x8dne izdelke zna\xc5\xa1a samo v ZDA 40 do 100 milijard dolarjev._NEWLINE_Za programe za prepre\xc4\x8devanje debelosti je dokazano, da zmanj\xc5\xa1ujejo stro\xc5\xa1ke zdravljenja z debelostjo povezanih bolezni. Vendar pa, \xc4\x8dim dlje ljudje \xc5\xbeivijo, tem ve\xc4\x8dji so s tem povezani zdravstveni stro\xc5\xa1ki. Raziskovalci zato sklepajo, da lahko zmanj\xc5\xa1evanje debelosti izbolj\xc5\xa1a nivo javnega zdravja, vendar pa je malo verjetno, da se bodo zaradi tega zdravstveni stro\xc5\xa1ki zmanj\xc5\xa1ali._NEWLINE_ _NEWLINE_Debelost lahko vodi do dru\xc5\xbebene stigmatizacije in te\xc5\xbeav pri iskanju dela. V primerjavi s kolegi z normalno te\xc5\xbeo imajo debeli delavci v povpre\xc4\x8dju vi\xc5\xa1jo stopnjo odsotnosti z dela in jemljejo ve\xc4\x8d bolni\xc5\xa1kega dopusta, kar pove\xc4\x8duje stro\xc5\xa1ke za delodajalce in zmanj\xc5\xa1uje produktivnost. \xc5\xa0tudija zaposlenih na Univerzi Duke je pokazala, da so ljudje z ITM nad 40 kg/m\xc2\xb2 vlo\xc5\xbeili dvakrat ve\xc4\x8d od\xc5\xa1kodninskih zahtevkov kot zaposleni z ITM 18,5-24,9 kg/m\xc2\xb2. Imeli so tudi ve\xc4\x8d kot 12-krat ve\xc4\x8d izgubljenih delovnih dni. Najpogostej\xc5\xa1e po\xc5\xa1kodbe v tej skupini so bile zaradi padcev in dviganja, kar vpliva na spodnje okon\xc4\x8dine, zapestja ali roke in na hrbet. Socialno zavarovanje zvezne dr\xc5\xbeave Alabama je odobrilo sporen na\xc4\x8drt, po katerem se debelim delavcem zara\xc4\x8dunava mese\xc4\x8dno dodatno 25 dolarjev, v kolikor se ne odlo\xc4\x8dijo za korake, ki pomagajo shuj\xc5\xa1ati in njihovo zdravje izbolj\xc5\xa1ati. Ti ukrepi so za\xc4\x8deli veljati januarja 2010 in veljajo za dr\xc5\xbeavne uslu\xc5\xbebence, katerih ITM presega 35 kg/m\xc2\xb2 in ki jim v enem letu svojega zdravja ni uspelo popraviti._NEWLINE_Nekatere raziskave ka\xc5\xbeejo, da imajo debeli ljudje manj\xc5\xa1o mo\xc5\xbenost zaposlitve in da je zanje tudi napredovanje v slu\xc5\xbebi manj verjetno. Debeli ljudje so za enakovredno delo tudi slab\xc5\xa1e pla\xc4\x8dani od svojih sodelavcev, ki niso debeli; debele \xc5\xbeenske v povpre\xc4\x8dju zaslu\xc5\xbeijo 6\xc2\xa0% in debeli mo\xc5\xa1ki 3\xc2\xa0% manj._NEWLINE_Podjetja v specifi\xc4\x8dnih panogah, kot so letalski prevozniki, zdravstvena in \xc5\xbeivilska podjetja, imajo \xc5\xa1e dodatne pomisleke. Zaradi nara\xc5\xa1\xc4\x8dajo\xc4\x8de debelosti se letalski prevozniki spopadajo z vi\xc5\xa1jimi stro\xc5\xa1ki goriva in s pritiski, da bi pove\xc4\x8dali \xc5\xa1irino sede\xc5\xbeev. Leta 2000 je dodatna te\xc5\xbea debelih potnikov letalske dru\xc5\xbebe v ZDA stala 275 milijonov dolarjev. Zdravstvo je bilo prisiljeno vlagati v posebne objekte za hudo debele bolnike, vklju\xc4\x8dno s posebno opremo za dvigovanje in bariatri\xc4\x8dne re\xc5\xa1ilce. Stro\xc5\xa1ki za restavracije se pove\xc4\x8dujejo zaradi obto\xc5\xbeb, da so vzrok za debelost. Leta 2005 je ameri\xc5\xa1ki kongres obravnaval zakonodajo, ki naj bi prepre\xc4\x8dila civilne to\xc5\xbebe v zvezi z debelostjo proti \xc5\xbeivilski industriji; predloga zakona niso sprejeli._NEWLINE_Ameri\xc5\xa1ko zdravstveno zdru\xc5\xbeenje je leta 2013 uvrstilo debelost med kroni\xc4\x8dne bolezni, prevladovalo je mnenje, da bodo zdravstvene zavarovalnice raje pla\xc4\x8dale zdravljenje debelosti, svetovanje in kirurgijo ter da bi morali stro\xc5\xa1ki za raziskave in razvoj zdravil ter gensko zdravljenje biti bolj dostopni, \xc4\x8de zavarovalnice te stro\xc5\xa1ke pomagajo subvencionirati. Ta razvrstitev ni pravno zavezujo\xc4\x8da, tako da imajo zdravstvene zavarovalnice \xc5\xa1e vedno pravico, da kritje za zdravljenje ali postopek zavrnejo.\n_START_SECTION_\nSprejemljivost velikosti\n_START_PARAGRAPH_\nGlavni cilj gibanja za sprejemljivost velikosti je zmanj\xc5\xa1ati diskriminacijo ljudi s prekomerno telesno te\xc5\xbeo in debelostjo. Vendar pa nekateri v gibanju sku\xc5\xa1ajo izpodbijati \xc5\xbee ugotovljene odvisnosti med debelostjo in negativnimi rezultati za zdravje._NEWLINE_Obstajajo \xc5\xa1tevilne organizacije, ki sprejemljivost debelosti spodbujajo. V ospredje so pri\xc5\xa1le v drugi polovici 20. stoletja. Ameri\xc5\xa1ko nacionalno zdru\xc5\xbeenje za dru\xc5\xbebeno podporo debelih (NAAFA - National Association to Advance Fat Acceptance) je bilo ustanovljeno leta 1969 s ciljem, da se kot organizacija za dr\xc5\xbeavljanske pravice bori proti diskriminaciji zaradi velikosti. Vendar pa aktivizem debelih ostaja obrobno gibanje._NEWLINE_Mednarodna zveza za sprejemljivost velikosti (International Size Acceptance Association - ISAA) je nevladna organizacija, ki so jo ustanovili leta 1997. Ima bolj globalno usmeritev in kot svoje poslanstvo navaja spodbujanje k ve\xc4\x8dji sprejemljivosti in pomo\xc4\x8d pri odpravljanju diskriminacije na podlagi te\xc5\xbee. Te skupine se pogosto zavzemajo za to, da se v ZDA debelost po Zveznem invalidskem zakonu (Americans With Disabilities Act - ADA) prizna kot invalidnost. Ameri\xc5\xa1ki pravni sistem pa se je odlo\xc4\x8dil, da potencialni stro\xc5\xa1ki javnih zdravstvenih storitev presegajo koristi zaradi raz\xc5\xa1iritve te protidiskriminacijske zakonodaje na debelost.\n_START_SECTION_\nDebelost pri otrocih\n_START_PARAGRAPH_\nZdrav razpon ITM se glede na starost in spol otroka spreminja. Debelost pri otrocih in mladostnikih je opredeljena kot ITM nad 95. percentilom. Referen\xc4\x8dni podatki, na katerih temeljijo ti percentili, izvirajo iz let 1963-1994, tako da zaradi pove\xc4\x8danja te\xc5\xbee v zadnjem \xc4\x8dasu niso prizadeti. Debelost pri otrocih je v 21. stoletju dosegla epidemi\xc4\x8dne razse\xc5\xbenosti, njena pogostnost nara\xc5\xa1\xc4\x8da tako v razvitem in nerazvitem svetu. Pogostnost debelosti pri kanadskih fantih se je pove\xc4\x8dala z 11\xc2\xa0% v letu 1980 na ve\xc4\x8d kot 30\xc2\xa0% v letu 1990, pri brazilskih otrocih pa v istem obdobju s  4\xc2\xa0% na 14\xc2\xa0%. V Sloveniji je dele\xc5\xbe prekomerno prehranjenih in debelih otrok blizu vrha med dr\xc5\xbeavami Evropske unije, kar povezujejo z neprimerno prehrano, predvsem koli\xc4\x8dino zau\xc5\xbeitih sladkih pija\xc4\x8d. Rast dele\xc5\xbea prekomerno prehranjenih in debelih otrok naj bi se po zadnjih podatkih (2013) sicer za\xc4\x8dela ustavljati._NEWLINE_Kot pri odraslih tudi pri otrocih veliko razli\xc4\x8dnih dejavnikov prispeva k rasti stopnje debelosti. Spremembe v prehrani in zmanj\xc5\xa1ana telesna aktivnost sta najbolj pomembna vzroka za nedavno zvi\xc5\xa1anje trendov.  Ker se debelost pri otrocih pogosto nadaljuje v odraslo dobo in je povezana s \xc5\xa1tevilnimi kroni\xc4\x8dnimi boleznimi, se predebele otroke pogosto testira za visok krvni tlak, sladkorno bolezen, hiperlipidemijo in zama\xc5\xa1\xc4\x8denost jeter. Podobne ugotovitve veljajo tudi za Slovenijo, kjer prihaja do paradoksa, saj so prekomerno debeli zelo seznanjeni z mo\xc5\xbenimi posledicami svojega stanja, vendar ne ukrepajo. Zdravljenje pri otrocih pomeni predvsem posege v \xc5\xbeivljenjski slog in vedenjske tehnike, \xc4\x8deprav so prizadevanja za ve\xc4\x8djo aktivnost pri otrocih imela le malo uspeha. Tako npr. je v Sloveniji ogro\xc5\xbeena zlasti populacija de\xc4\x8dkov, saj se (tudi zaradi debelosti) zmanj\xc5\xa1uje razlika v gibalni sposobnosti med de\xc4\x8dki in deklicami. V Zdru\xc5\xbeenih dr\xc5\xbeavah Amerike FDA zdravil za uporabo v tej starostni skupini ni odobrila.\n_START_SECTION_\nDruge \xc5\xbeivali\n_START_PARAGRAPH_\nDebelost pri hi\xc5\xa1nih ljubljen\xc4\x8dkih je pogosta v mnogih dr\xc5\xbeavah. Pogostnost prekomerne telesne te\xc5\xbee in debelosti zna\xc5\xa1a pri psih v ZDA 23-41\xc2\xa0%, od katerih je pribli\xc5\xbeno 5,1\xc2\xa0% debelih. Pogostnost debelosti pri ma\xc4\x8dkah je bila nekoliko vi\xc5\xa1ja in je zna\xc5\xa1ala 6,4\xc2\xa0%. V Avstraliji so ugotovili, da je 7,6\xc2\xa0% psov v veterinarskem okolju debelih. Verjetnost za debelost pri psih korelira s te\xc5\xbeo njihovih lastnikov; podobne korelacije pri ma\xc4\x8dkah in njih lastnikih ni ugotoviti.'